În cursul anului 2023, în județul Suceava a fost confiscată cea mai mare cantitate de lemne fără acte din ultimii cinci ani. Într-o informare a Inspectoratului de Poliție Județean Suceava prezentată în ședința de joi a Colegiului Prefectural se arată că, în 2023, polițiștii cu atribuții în domeniul silvic, alături de reprezentanții Gărzii Forestiere şi Direcţiei Silvice Suceava, au efectuat 3.005 controale pentru prevenirea și combaterea criminalităţii în domeniul silvic. Oamenii legii au verificat exploatări forestiere, depozite, ocoale silvice, instalații de debitat, piețe și târguri etc., dar și 3.860 de vehicule și căruțe care transportau material lemnos. În urma acestor verificări au fost înregistrate 220 dosare penale privind infracţiuni la Codul Silvic, în scădere cu 64 față anul 2022.
În total, pe parcursul anului trecut a fost confiscată o cantitate totală de 16.142,93 mc de material lemnos fără acte, cu o valoare de peste 3,36 milioane de lei. La această cantitate se adaugă alți 2.494,81 de metri cubi de material lemnos provenit din tăieri ilegale, în valoare de 739.040 lei. Potrivit Poliției Suceava, în 2023 au fost indisponibilizate 23 autovehicule folosite la transportul ilegal al lemnelor, în valoare de circa 750.000 euro.
"Se remarcă faptul că, în anul 2023, s-a confiscat cea mai mare cantitate de material lemnos din ultimii cinci ani și au fost indisponibilizate cele mai multe vehicule utilizate la transportul ilicit de material lemnos", se precizează în informarea prezentată de Poliția Suceava. Potrivit aceleiași surse, în ceea ce privește constatarea contravenţiilor la regimul silvic, în 2023 s-au aplicat 803 amenzi, în valoare totală de peste două milioane de lei.